
KÁNTOR ZSUZSA: 


A 
Va . § 


Nagy folyó partján nagy hegy magasodik, 
nagy hegy oldalában széles mező. Azon 
a széles mezőn legel a ménes. 

Egy kiscsikó nem tágít a mamája mellől. 
Bársonyos a bőre, csillagos homlokú. Farka, 
sörénye finom, vékony szálú, mint a frissen 
kaszált széna. 

Nincs a széles mezőn szebb csikó az 
enyémnél — gondolja az anyakanca —, csak 
hát félénk. Lépésre se maradna el mellőlem, 
oldalamhoz dörgöli a fejét; csak így érzi biz- 
tonságban magát. Pedig hát tud nyargalni. 
Hogyha nekiiramodok, soha nem marad le. 
Vékonyka, de erős a lába. Mégse kergetőzik 
a többi csikóval. 

Félénk. Hát félénk. Ő azért nem haragszik 
rá. Dehogy. inkább biztatja, bátorítja: 

— Szép is vagy, okos is vagy. Jó mozgású. 
Fürgébb-gyorsabb mindenkinél. 


— Ki mindenkinél? — kérdezi a félénk 
kiscsikó. 

— Hát a többi csikónál — mondja 
a mamája. 


— Biztos ez? — csodálkozik a csillagos 
homlokú. 


— Biztos — bólint rá a mamája. 


A kiscsikó oldalt hajtja a fejét, kapál a lábá- 
val a harmatos füvön. Hiszi is, nem is, amit 
hallott. Nem szalad el a többiekkel ker- 
getőzni. 

Félénk. Hát félénk. Tovább kérdezős- 
ködik: 

— Hát még kinél vagyok én gyorsabb? 
Kutyánál például gyorsabb vagyok-e? 

— Gyorsabb, az meglehet. 

— Nyúlnál is? 

— Annál is. 

— Farkasnál, rókánál? 

— Azoknál is gyorsabb vagy. Megszülettél, 
lábra álltál, amíg csak élsz, mindig talpon 
leszel, ha ébren, ha álmodban. A mi lábunk- 
nál nincs erősebb. És te vagy a legügyesebb 
kiscsikó. 

— Biztos ez? — nyerít fel a kiscsikó. 

— Biztos. Ha nyargalsz, a sörényed szét- 
terül a levegőben, akár a madarak szárnya. 

— A madaraknál is gyorsabb vagyok? 

— Jaj, mennyi kérdés! Sosem lesz már 
vége? — sóhajt a pej kanca, mire mindjárt 
megkérdezi a kiscsikó: 

— A sóhajtásnál is gyorsabb vagyok? 

— Tudod mit? Fuss inkább, játssz a töb- 
biekkel. . . 

Hanem a kiscsikó csak kapál a lábával a 


dán 
gr Br 


harmatos füvön. Nem tágít a mamája mellől. 
Egy lépésre se marad el tőle. Együtt lege- 
lésznek. 

Félénk, hát félénk — gondolja a pej kanca. 
Ő azért nem haragszik rá. Dehogy. Még jó is, 
hogy itt van mindig mellette. 

Közben egyre világosodik. Lassan delelőre 
hág a nap. Egyszer csak feltámad a szél. Mint 
a fésű, úgy szánt végig a füvön. Fésüli. 

Akkor hirtelen — megugrik a kiscsikó. 

Se jobbra nem néz, se balra nem néz, csak 
nyargal. Sörénye szétterül a levegőben, akár 
a madarak szárnya. 

Na de hova, na de mégis — hát merre 
száguld? 

Megijed a pej kanca, hosszan felnyerít. 


Széles ez a mező egy ilyen kiscsikónak átvág- 
tatni rajta hosszában, átnyargalni keresztbe 
rajta. Aztán meg körbe-körbe száguldani 
a szélén, gödrön-buckán, bokron át. 

Egyszer, kétszer, harmadszor is. 

Hát úgy nekivadult, hogy magától már 
meg sem bír állni? 

De mégis. Megáll. 

Éppen egy széles árkon repült át, annak 
túlsó oldalán torpan meg. Csapzott a söré- 
nye, tajtékos a háta, reszket a lába. 

A mamája mellérúgtat, most ő kérdezgeti : 

— Miért futottál el mellőlem? Mire volt 
jó ez a veszett nyargalás? Megijedtél talán 
valamitől? 

Felnyerít erre a kiscsikó. Felveti a fejét is, 
a barna szeme csillog: 

— Én ugyan nem! Hanem felkelt a szél, 
és a fülembe súgta: fussunk versenyt! 

— Ó, te bolond, te bolond! — horkan fel 
a pej kanca —, hát éppen a széllel verseny- 
zel? A szél, hát az persze, hogy lehagy! 

— Engem ugyan nem — nyihog boldogan 
a kiscsikó —, mert én hagytam le őt. Egyszer 
széltében a mezőn, egyszer hosszában a me- 
zőn, háromszor körbe-körbe nyargaltunk a 
peremén, de harmadszorra kifulladt, nem 
bírta tovább, belepottyant az árokba. Itt 
hever az árok mélyén a szél. Én meg átugrot- 
tam rajta. Legyőztem. 


SOMORJAI ÉVA rajzai 


A pej kanca hátraveti a sörényét. Fejét 
a kiscsikóéhoz dörgöli. 

— Biztos ez? 

— Biztos! — nyihog a kiscsikó. 

Ami igaz — igaz: előbb még fújt, de most 
szikra szél se rebben. Ha volt itt versenyfu- 
tás, kifáradt bele. Ha meg kifáradt — elvesz- 
tette a versenyt. Beledűlt az árokba. Alszik. 
Pedig fürge szél volt, erős. Amerre járt, 
mind nyakukban a lányok szoknyája, lányok- 
-fiúk haja égnek állt. 

Felszárad a veríték a kiscsikó hátán, a sö- 
rénye kisimul, szikrázik a napon. Lába sem 
reszket már. Kipihente magát. Elrúgtat a pej 
kanca mellől. Nyargal a kiscsikókhoz. Nyar- 
gal, barátkozni velük. Volt-nincs , félénk" 
kiscsikó. 

A mamája néz utána. 

Bátor, hát bátor — gondolja —, de milyen 
bátor! Ennek is eljött az ideje. Tudtam, hogy 
eljön, csak azt nem tudtam, hogy ilyen hamar. 
Hát most már nem lesz mindig mellet- 
tem. 

Áll egy helyben a pej kanca. Kapálja lábá- 
val a füvet. Lehajtja a fejét. 

Kidugja orrát az árokból az áprilisi szél. 

Legyőzték. Vagy csak hagyta magát? 

Rákönyököl az árok szélére, és nézi, 
hogyan legel a ménes, hogy játszanak a me- 


zőn a kiscsikók. 

SZLAVEICSE — magyarul pacsirtát jelent. Ez a neve bulgáriai 
testvérlapunknak. A bolgár gyerekek szeretnek énekelni, ezért 
választották lapjuk címéül a pacsirtát. Dörmögő Dömötör 25. szü- 
letésnapján szeretettel üdvözölnek mindnyájunkat, és ezt a bolgár 
rózsacsokrot küldik Szófiából. 

ANYÁK 


Ezeket az ötleteket azoknak ajánljuk, akik még nem tc 


A ,tetejenincs" doboz arra való, hogy anyuka különféle font 
írásokat gyűjtsön össze benne: bevásárlási listákat, válaszra váj 
leveleket, meghívókat, feljegyzéseket stb. Az efféle papírok — f 
nincs alkalmas helyük — gyakran szanaszét hevernek a szobábai 
és többnyire éppen akkor tűnnek el, amikor a legnagyobb szüksé 
lenne rájuk. Dobozunk kevés helyet foglal el, és mindaz, ami benn 
van, jól látható. 

Minden háztartásban akad üres mosószeres vagy piskótás doboi 
amelynek tetejét rajzunk szerint, ferdén kell levágni. A legjobt 
ha erre felnőttet vagy nagyobb testvért kérsz meg (semmiképpei 
se anyukát, hiszen neki készül a meglepetés). Egyszínű papírral 
lehetőleg ragasztós hátúval — vond be a doboz oldalait, aztá 
díszítsd saját rajzoddal vagy szépű színes ragasztott formákkal, tet 
szés szerint. 

APJÁRA 


ij, hogy mivel lepjék meg édesanyjukat május első vasárnapján. 


A kisbabáknak sokkal több alvásra van szükségük, mint nekünk, 
ezért minden édesanya féltve őrzi kisbabája álmát. Amikor te voltál 
kicsi, körülötted is elcsendesedtek az emberek, ha aludtál. 

Ez az ajándék olyan édesanyáknak való, akiknek kisbabájuk van. 
Ha kistestvéred született, a te édesanyád is örül majd egy ilyen 
képnek. Amikor a baba alszik, a rajzot a kilincsre akasztja anyuka; 
ez mindenkit arra figyelmeztet, hogy csendesen viselkedjék. 

Helyezz kemény papírra egy közepes nagyságú tányért, és előbb 
rajzold, aztán vágd körül. A kilincs számára készíts tojás alakú nyí- 
lást, és díszítsd köröskörül színes ceruzával vagy filctollal. Középre 
szép, alvó pólyásbaba kerüljön. Mellékletünk sarkában találsz egy 
KRESZ-jelet is, amely a gépkocsivezetők részére azt jelenti: kür- 
tölni tilos! Másképpen: csendet kérünk! Ha kedved tartja, ezt 
a jelet is kivághatod; és egy tűbe fűzött cérnaszállal a kép aljára füg- 
gesztheted. K. M. 


SÓTI KLÁRA rajza 


ÁGH ISTVÁN: 
Virágosat 
álmodtam 


Édesanyám, 

virágosat álmodtam, 
napraforgó 

virág voltam álmomban, 


édesanyám, 
te meg fényes nap voltál, 
napkeltétől 


napnyugtáig ragyogtál. 


KALÁSZ LÁSZLÓ: 
Anyámnak kontya van 


Anyámnak kontya van, kerek, 
sötét és dús, mint egy meleg 
eső utáni éjszakán 

sötét és dús a lomb a fán. 


Anyámnak szíve van, meleg, 
piros és fáj, ha nem merek 
időnként szemébe nézni: 


"ő minden gondomat érti. 

Volt egyszer, hol nem volt, hetedhét 
országon innen vagy onnan, már nem tudom, 
csak annyit tudok — de azt is csak fél füllel 
hallottam az öreganyámtól —, hogy volt 


egyszer egy szegénységes szegény ember. 
Nem volt annak az embernek semmije, csak 
egy dali fia meg a nagy kegyetlen búbánata. 
A dali legényben csak öröme telt néhanap- 
ján, mert dolgos is volt, jámbor is volt, de bi- 


ÍT zony a kegyetlen búbánat éktelen sok keserű 


percet szerzett neki. 

Azt mondja egyszer a legényfiú az apjának, 
mert rettentő nagyeszű legény volt: 

— Tudja mit, édes egy apám, ne hurcoljuk 
magunkkal örökösen ezt a nagy, kegyetlen 
búbánatot, hanem verjünk egy kampósszeget 
a kamra falába, aztán akasszuk szegre a bána- 
tunkat. 

Tetszett a szegénységes szegény ember- 
nek ez a gondolat, s csak rábólintott, de 
olyan szomorúan, mint a vén eperfa, amikor 
megcibálja az őszi hideg szél. 

— Hát üsse kő, akasszuk szegre. 

No, kikotornak a láda aljából egy kampós- 
szeget, s azonmód beverik a kamra falába. 
Akkor nyakon csípik a kegyetlen búbánatot, 
begyömöszölik egy nagy zsákba, s felakaszt- 
ják a kampósszegre. S mivel a gyomrukban 
is meg a toronyban is delet harangoztak, 
kiültek az udvarra, s kanalazták nagy vígan 
a tejes puliszkát. Ahogy az utolsó falást is 
lenyelik, valami nagy puffanást hallanak. 

— Bandi legyen a nevem, ha nem a búbá- 
nat pottyant le — Így a szegény jámbor 
legény. 

Bekukkantanak a kamrába, s bizony igazuk 
volt. Nem bírta meg a szeg a nagy, kegyetlen 
búbánatot, s a földön hevert a zsák. 

Hej, elfogta a szegény legényt meg a sze- 


gény embert a kacagás. Nevettek, kacagtak, 
bruhaháztak. 

— Hehehe, hahaha, bruhahaha. 

Hogyne nevettek, hogyne kacagtak volna, 
mikor olyan nagy, kegyetlen búbánat adatott 
nékik, hogy még a rozsdás szeg se bírta meg 
a kamra falán. 

Épp arra kocsikázott a király. A szomszéd 
királyságba kocsikázott át a sógorához. Egy 
kis háborút akart a sógorral megbeszélni, 
mert már erősen unatkozott kacsalábon for- 
gó gyémánt palotájában. 

Hallja a király a nagy kacagást, nevetést. 
S igen furdalja az oldalát a kíváncsiság, hogy 


mit nevethetnek ilyen szívből a szegény em- 
berek. S megböki a kocsisát, hogy álljon meg. 

Kiszáll a kocsiból a király, és belép a búbá- 
natos vityillóba. S elfogja őt is a nagy bruha- 
házó jókedv, amikor meghallja a vidámság 
okát. Nevetett, kacagott, csak úgy rengett 
a nagy pocakja. Dűlt jobbra, dűlt balra, de 
leginkább csak előre meg hátra dűlt, rán- 
gatta a nagy kacagás, mint a vihar az erdőt. 

— No, ilyen jóízűt sem hahotáztam, ami- 
óta a fejemre biggyesztették az arany koro- 
nát — mondta a király, amikor szűnt a neve- 
tőgörcs egy kicsit. 

Intett a kocsisának, hogy hozzon be az 
ülése alól egy zacskó aranyat. 

Bependeredik a kocsis a tele zacskóval, 
s leteszi az asztalra az ajándékot. A király 
meg leparolázik a szegény emberekkel, s 
nagy daliásan újra felpattan a kocsira. 

A kegyetlen búbánat pedig ezalatt addig 
fészkelődött a zsákban, amíg a zsák szája ki 
nem oldódott. S uccu neki, a búbánat, mint 
aki se hall, se lát, elinalt a háztól. 

A szegény emberek egy darabig még bú- 
sultak, ették magukat, hogy min is fognak 
ezután búsulni, ha nincs búbánat ; meg búsul- 
tak azért is, mert már igen megszokták a 
búsulást. De aztán megvigasztalta őket a 
zacskó arany. Azóta is olyan vígan élnek, 
mint a hal a vízben. 


FÉSŰS ÉVA: 
Tavaszi játék 


Förgeteg fia: 
bohókás szellő, 
vihar leánya: 
pityergős felhő, 
fogócskát játszott 
táruló égen, 
záporrá fáradt 
kiszikkadt réten. 
A mező itta, 

s kizöldült újra, 
magasra szökkent 
szárán a búza. 
Nézi a gazda 
féltett vetését, 
kenyere lesz majd 
ez a reménység. 


TANDORI DEZSŐ: 


Tartalma: Medve 


A postás csöngetett. Hozott 
egy két arasznyi csomagot. 
Barna volt a papírja. 

Nem volt tarkára festve. 
Az volt a csomagra Írva: 
TARTALMA — MEDVE. 

A csomagban valóban 
egy medve jött. A hóban 
jött a postás a medvével, 
tél idején. Lassan ért el 
az ajtónkig. A medve ott 
a csomagban nem vacogott. 
Mert játékmedve volt. — 
Am nem a medvebolt, 
nem a mackóüzlet küldte, 
de nem ám! E barnás-szürke 
játékmedvét otthon varrták! 


És jól látszott: azt akarják, 

hogy szép legyen! Amilyen nincs még! 
Nem is láttam ily szép medvét! 

Pamutból volt a lába, 

két karja tarka selyemből — 
mind, aki látta, 
mesélhet erről! 

Én addig rólatok mesélek 

a váratlan jött medvének. 

Kérjetek a felnőttektől néhány kimustrált zsebkendőt, fejkendőt: 
minden játékosnak egyformán jusson. Már egy-egy kendővel is játsz. 
hattok, de érdekesebb a játék, ha valamennyi résztvevőnek legalább 
két kendője van. Úgy kell elhelyezni őket, zsebben, esetleg övbe 
gyűrve vagy valamilyen pántba fűzve, hogy az egyik csücsök jól lát- 
ható, elérhető, és a helyéről könnyen kihúzható legyen. (Nem sza- 
bad a ruhához erősíteni.) A cél: minél több kendő ,, rablása" a többi- 
ektől, és a saját kendők megőrzése. (Csak futással szabad megvédeni 
őket.) Aki nem tudta megtartani a saját kendőit, az kiáll a játékból. 
A zsákmányolt kendőket is aggassátok magatokra, azok is tovább 
,rabolhatók". Előre állapodjatok meg egymás között, hány kendője 
legyen a nyertesnek. (Kb. 5 db.) A játék akkor ér véget, amikor 
valaki elérte ezt a számot. 

Csapatban is játszhattok. Jó, ha egy csapatnak azonos színű kendői 
vannak. Ha nehéz ilyen kendőket találni, elég, ha bármilyen kendő 
sarkába vastag, színes fonalat húztok megkülönböztetésül. Ez csüng- 
jön kifelé. K. M. 


HOLCSA LÁSZLÓ: 


A RÓKA ÉS A TÖRPÉK 


Volt egyszer két törpe. Az egyik törpét 
úgy hívták, hogy Börpe, a másik volt a 
Mörpe. Egy tölgyfa odújában laktak, s kam- 
rájukban volt két körte, mert a körtét sze- 
rették a törpék. 

Arra járt egy róka, bekukkant az odúba. 

— Jé — mondja —, ez itten két törpe! 
Éppen jókor, mert éhes vagyok, és szeretem 
a törpét. 


— Nem vagyunk mi törpék —, szól 
Börpe. — Az ott egy körte — és rámutat 
Mörpére. 

— És ott egy másik körte — mondja 
Mörpe. 


— Hm. Beszélnek a körték? Akkor ezek 
mégis törpék — töpreng a róka, mert nem 
szereti a körtét. 

Bedugja fejét az odúba, és meglátja a két 


körtét. Hm, ezek mégsem törpék. Vissza- 
húzza a fejét, gondolkozik — mióta beszél- 


nek a körték? Most mit tegyen, hátha mégis 


törpék? 
Ezalatt a törpék megették a körtét, és a 

két törpe olyan lett, mint két körte. 
Visszajön a róka bizonyságot venni, azaz 

a két törpét, ha nem körték, megenni. 
Megszólalnak a törpék: 
— Mi vagyunk a körték. 

— Én vagyok Börpekörte — mondja 
Börpe. 

— Én meg Mörpe — szól a másik körte, 
az a törpe, aki a Mörpekörte. 

A róka most már kezdi rosszul érezni 
magát, mert lát két törpét, akik körték. 

Mióta körték a törpék? Ha törpék, akkor 
miért körték? — Ha ez itt két törpe, akkor 
én vagyok a körte? 
Szól most Börpe Mörpének: 


— Én körte, te körte, ö-körte — mutat 
a rókára. I 

Ökör lennék, ha ezek törpék — gondol- 
kozik a róka —, ennek a fele sem móka. 

Fejét kirántja az odúból vadul, és elrohan, 


megbotlik egy görbe gyökérbe, és gurul 


tovább, mint egy zsák. 

Kacag a két törpe — Börpe és Mörpe — 
milyen jó, hogy volt itthon két körte! 

Egymásra néznek! 

— Mörpe! Te nem is vagy törpe — szól 
Börpe. 

— Te vagy olyan, mint egy körte— mondja 
Mörpe. 

Így vitatkoznak még sokáig a buta törpék, 
amíg rá nem jönnek, hogy ijedtükben egész- 
ben nyelték le a körtét, azért lettek olyan 
törpék, mint a körték. 

Az igazi evezős télen is edz. A te csó- 
nakod egy kis zsámoly legyen. Ülj rá 
lovagló ülésben, és nyújtsd a törzsedet, 
karodat jól előre, mintha az evezők nye- 
lét tolnád magad előtt. Ha már nem 
megy messzebbre, húzd vissza a kép- 
zeletbeli evezőlapátok nyelét az olda- 
lad mellé, és dőlj erősen hátra, egyenes 
háttal. A következő evezőcsapáshoz 
ismét előre dőlj, aztán megint hátra. 
Amikor hátra dőlsz, nyújtsd ki a lába- 
dat, amikor előre dőlsz, húzd magad 
alá, hiszen guruló ülésen ülsz. Igyekezz 
minél messzebbre evezni; olyan kelle- 
mesen ringatnak a hullámok! 

Jaj, de tüskés! 


Szálka szúrta meg a cica talpát, hangos 


, nyávogással ugrik a magasba. Te vagy 
/ a cica, veled is ez történik. Guggolj le, 


aztán pattanj fel hirtelen, úgy, hogy 
közben a jobb karodat, a jobb lábadat 
a levegőbe rántod, és guggolva esel 
vissza a földre. Sajnos a másik lábad 
sem kerülhette el a tüskét! Most a bal 
lábadat, bal karodat rántod a levegőbe. 
Ujra guggolva érsz földet. Ismételgesd 
többször, majd csak kijutsz erről a szál- 
kás helyről! 


SZÁVAY EDIT rajzai 


Játsszunk 
most együtt! 


Kedves Szülők, Nagyszülők ! 
Kedves Felnőttek ! 


Ha gyerekünk nem jár óvodába, kevesebb alkalmi 
nyílik arra, hogy mások előtt számot adjon tudásáról 
Az iskolában viszont elkerülhetetlen a szereplés, 
ezért már óvodás korban fel kell készítenünk rá 
Teremtsünk számára olyan helyzeteket, amelyekben 
megkedveli, megszokja a mesélést. Fontos, hogy 
mindig türelmesen, figyelmesen hallgassuk végig, 
akkor is, ha fáradtak vagyunk, nehogy leszoktassuk 
a közlékenységről. 

Már kicsi korától kérdezgessük mindenről. Mesél; 
je el egy-egy séta után, hogy mit látott. (Lehetőleg 
olyan családtagnak, aki nem volt vele.) 

Beszéljen gyakran képekről is. Tegyünk elé színes 
ábrákat, mondja el, mi mindent lát rajtuk. (Rajzunk 
is erre a célra készült.) Minél gyakrabban végez ilye 
feladatokat, annál inkább kiterjed figyelme a részle- 
tekre, bővül a szókincse, fejlődik kifejezőkészsége, 
Kérdésekkel segíthetjük vagy felváltva meséljünk.. 

Sok gyereknek van diavetítője. Nézzünk meg 
többször egy-egy filmet. A képek láttán könnyen 
elmondják a gyerekek a történetet. Az a legjobb, 
ha kisebb gyereknek mesélhetik. 

Következő lépésként kérjük meg, hogy mesélje 
el a televízióban látott esti mesét. Például így: , De 
kár, hogy nem láthattam a mesét! Nem monda- 
nád el?" 

Fokozatosan vezessük el a nyilvános szereplésig. 
Készítsünk bábukat. Paraván helyett jó a két szék 
közé kifeszített takaró. A takaró mögé bújt gyerek 
felszabadultabban beszél, hiszen csak a bábu látszik, 
ő nem. Ha megszereti a bábozást, hívhatunk vendé- 

geket: családtagot, szomszéd nénit vagy ismerős 
gyerekeket. 

Ha dicsérjük, örülünk tudásának, bátorságának, 
egyre könnyebbé válik számára a folyamatos beszéd. 
De az sem jó, ha mindig középpontban szeretne 
lenni, ha megköveteli, hogy mindig rá figyeljenek. 
Bármilyen jó képességű is egy gyerek, ne neveljük 
arra, hogy okosabbnak tartsa magát a többinél. Nagy 
csalódások érhetik később; az öntelt gyereket kerü- 

lik a társai, magányossá válhat. Viszont ha kudarc éri 
(például kinevetik egy sikertelen szereplés után), 
félni fog minden nyilvános szerepléstől, elhúzódik 
társaitól. A túl félénk gyerekek tudásuk ellenére sem 
képesek megfelelő eredményeket elérni az iskolában. 

Ne felejtsük el, az életben mindennap szerepel- 
nünk kell (a közértben, az orvosnál stb.). Akinek 
ez nem okoz nehézséget, könnyen illeszkedik be az 
őt körülvevő világba. M. E. 

GYÁRFÁS ENDRE: zat n: 
DÖRMÖGŐÉK TATAROZNAK 


— Játsszál velünk, Mormota! 
— így szól Dörmi két bocsa. 
— Nem érek rá cseppet sem; 
új lakást kell keresnem. 

Nem tudtok egy szép kis lakot, 
ahol mától ellakhatok? 


Berci ránéz kíváncsian. 

— Hát a régi házzal mi van? 

Nem hinném, hogy kicsiny lenne. 
Kényelmesen elférsz benne. 

— EI én — hangzik rá a válasz. 

— De nézd csak meg, milyen ház az! 


Odamennek nyomban, s látják 
a Mormota kopott házát. 
Hullik-mállik a vakolat, 

por lepi az ablakokat, 

itt-ott lyukas a tető is, 
becsoroghat az esővíz. 

— Nem lakhatom ilyen lakban. 
Ugye bocsok, igazam van? 

—. Nem kedves, csak nedves otthon 
— dörmög Marci. — Ám azt mondom: 
hebehurgyán mégse szökj el! 

Hátha mancsunk csodát művel. 

Én már kezdem: vízért megyek. 
Mormota, te hozzál meszet! 

Berci, szerezz meszelőt, 

fűrészt, fogót, reszelőt, 

seprűt, kefét, kalapácsot. . . ! 

Mi leszünk a szerelők, 

kőművesek, festők, ácsok. 


—. Meszünk is van, eszünk is, 
munkakedvünk, erőnk is. 

— Látod, milyen fehér a fal, 
itt, ahol én meszelem? 
Hófehérke hozzá képest 
valóságos szerecsen. 

—. Nézd csak ezt az ablakot! 
Mosom, törlöm, s lám, ragyog. 
Ti lesztek a tetőfedők, 

s jobb a tető, mint azelőtt. — 


— Ez már igen — szól Mormota. 
— Vígan élek itt tovább. 
Új ház lett a régi lakból, 
hála nektek, bocskomák. 

Csakhogy megjöttetek! 


Ilyen köszöntéssel rendszerint azokat az ismerősöket fogadjuk, akik hosszú távollét után térnek vissza. Nézd meg képünkön 
tollas ismerőseinket, a madarakat, és találd ki, vajon melyiknek járna most ez a köszöntés! Hárman közülük ilyenkor, tavasszal 
térnek vissza hosszú vándorútjukról, mert a telet messze, idegenben töltötték. Közös nevük is van: vándormadár. Sohasem 
láthatod őket havas, téli tájban. Ha megtaláltad képünkön a három vándormadarat, rajzold le a jelüket. Rajzodat küldd el 
Dörmögő Dömötörnek! Ha kedved tartja, azt is lerajzolhatod a jelük mellé, hogy melyik madár mit eszik a legszívesebben. 


K.M. 

